Virallinen lehti nro C 096 , 08/04/1999 s. 0093



KIRJALLINEN KYSYMYS E-2425/98 esittäjä(t): Concepció Ferrer (PPE) komissiolle (30. heinäkuuta 1998) Aihe: Komission Internetissä käyttämät kielet Internetin käyttö asettaa tietyt ehdot. Puhtaasti aineellisten ehtojen, kuten tietokoneen käytettävissä olon ja Internet-yhteyden, lisäksi on tarpeen osata englantia, koska suurin osa tässä verkossa käytössä olevasta tiedosta on englanniksi. Euroopan unionin toimielimillä on palvelimet tässä kansalaiselle suuren hyödyn tarjoamassa verkossa. Palvelusta voivat kuitenkin pääasiassa hyötyä ainoastaan englantia puhuvat kansalaiset, koska se on eniten käytetty kieli toimielinten, erityisesti komission pääosastojen, palvelimissa. Eikö komissio katso, että yhteisön eri toimielinten Internet-sivut pitäisi voida lukea unionin virallisilla kielillä tai ainakin ranskaksi, kuten Euroopan parlamentin sivut? Komission jäsenen Marcelino Orejankomission puolesta antama vastaus (15. syyskuuta 1998) Vaikka englanti on maailmanlaajuisesti Internetissä yleisimmin käytetty kieli, muuta kuin englantia äidinkielenään puhuvat käyttävät nykyään verkossakin mieluummin omaa kieltään. Tosin useiden viimeaikaisten tutkimusten mukaan alle puolet maailman 55 miljoonasta Internetin käyttäjästä puhuu äidinkielenään muuta kuin englantia. Sen sijaan Euroopassa, jossa Internetin käyttäjien osuudeksi koko väestöstä arvioidaan 4 prosenttia, ylivoimaisen enemmistön äidinkieli on jokin muu kuin englanti. Komissio hallinnoi toimielinten yhteistä www-palvelinta Europaa, jonka kehittämisessä on ennakoitu Internetin kielitilanne. Nykyään Europa onkin aidosti monikielinen palvelin, jonka sisällöstä varsin suuri osa on luettavissa EU:n kaikilla yhdellätoista virallisella kielellä. Vuonna 1998 tehty mielipidekysely, johon osallistui yli 5 000 Europan käyttäjää, osoitti että lähes 70 prosenttia käyttäjistä oli tyytyväisiä sivuston nykyiseen monikieliseen asuun, ja vain 10 prosenttia oli edelleen tyytymättömiä. Samoin oltiin laajalti tyytyväisiä Europan muihin ominaisuuksiin, kuten hakutoimintoihin, sisältöön, esitystapaan ja vuorovaikutteisuuteen. Vieläkin on toki parantamisen varaa. Vaikka Europan sivuilla olevat asiakirjat ovat nykyään useimmiten luettavissa 11 kielellä, koti-, hakemisto- ja esittelysivut saattavat kuitenkin olla vain yksikielisiä. Komissio pyrkii osaltaan tarmokkaasti parantamaan tilannetta ja ottamaan huomioon eri sivujen kohdeyleisön. Suuren yleisön kannalta olennaisimmat sivut ovat jo nyt (tai tulevat lähiaikoina olemaan) melkein poikkeuksetta luettavissa kaikilla unionin kielillä. Näitä ovat muun muassa eurosivut, kansalaisten oikeuksia yhtenäismarkkinoilla koskevat sivut, EUR-Lex eli EU:n lainsäädäntö, komission lehdistöpalvelun tiedotteet, virallisten julkaisujen toimiston sivut, työpaikkasivut, pääosastojen VI, X, XII, XVI ja XXIV sivut, pääsihteeristön sivut sekä oikeudellisen yksikön, käännöspalvelun ja konferenssipalvelun sivut. Useat muut laajaan ammatilliseen käyttöön tarkoitetut sivut (pääosastot IV, V, XII, XV ym.) ovat hakutoimintojen ja tekstien osalta täysin kolmikielisiä, ja niillä olevat asiakirjat ovat luettavissa EU:n kaikilla 11 kielellä. Myös Eurostat on täysin kolmikielinen. Eräisiin uudempiin samalla periaatteella laadittuihin sivuihin (pääosastot II, VII, XI, V, XVII, XXII, XIII ja XXIV) sisältyvät asiakirjat ovat saatavilla useilla tai kaikilla EU:n virallisilla kielillä, mutta esittelysivuja on vielä kehitettävä monikieliseen suuntaan. Ulkosuhteista vastaavien pääosastojen Internet-sivuissa on lukijakunnasta riippuen suuria eroja. PO VIII:n sivut ovat kaksikieliset (ranska ja englanti), PO I:n sivuilla on asiakirjoja kolmella kielellä (espanja, ranska ja englanti), ECHO käyttää neljää kieltä (englanti, espanja, ranska ja portugali), kun taas PO I:n ja PO IA:n sivut ovat pääasiassa englanninkielisiä. Laajentumiseen liittyvät perusasiakirjat ovat kuitenkin saatavilla unionin virallisten kielten lisäksi myös EU:n jäsenyyttä hakeneiden maiden kielillä ja kauppapolitiikkaa koskevat asiakirjat kolmella kielellä (englanti, ranska ja saksa). On selvää, että jotkin erityisen lyhytikäiset sivut, kuten "Mitä uutta" -osasto ja viime hetken päivitykset, voidaan toteuttaa vain yhdellä kielellä, jonka on oltava se, jota mahdollisimman suuri osa kohdeyleisöstä ymmärtää. Monikielisen palvelimen ylläpitäminen vaatii huomattavia resursseja, joita ei kuitenkaan aina ole riittävästi tarjolla. Komissio on silti vakuuttunut siitä, että kaikki Europa-palvelimella mukana olevat toimielimet tekevät jatkossakin kaikkensa täyttääkseen nykyisten ja mahdollisten tulevien lukijoidensa toivomukset.